钦定古今图书集成/明伦汇编/闺媛典/第218卷 > 胡一田妻虞氏
## 钦定古今图书集成/明伦汇编/闺媛典/第218卷 > 胡一田妻虞氏

按《零陵县志》：虞氏，诸生胡一田妻。田字玉畴，善文，豪
迈不羁，交游皆名士。丁卯秋闱误中副车，是年奉旨
准贡，入京廷试，试归病殁。虞年二十九，子国鼎甫数
龄，号痛泣血，邻妇劝曰：“有子可教，勿斩而夫后。”氏悟，
乃强饮食。玉畴本贫士，耻治生产，是以母子糊口无
资，每代人缝剪，夜则纺绩。或怜其苦，劝再适，虞泣曰：
“非不知，旦暮莫保，但不能强颜蒙耻，复事他人耳。”闻
者叹息。后国鼎成立，为诸生，氏亦得少安。年七十馀，
对人必以善相勉，里中妇奉为楷范。